ໄຂກອງປະຊຸມລັດຖະມົນຕີການຕ່າງປະເທດອາຊຽນ-ອີຢູຄັ້ງທີ21
(ພາບ: VTV1)
ຕອນເຊົ້າວັນທີ 14/10 ກອງປະຊຸມລັດຖະມົນຕີການຕ່າງປະເທດ ອາຊຽນ - ອີຢູ (AEMM) ຄັ້ງທີ 21 ດ້ວຍຫົວຂໍ້ວ່າ “ມຸ່ງໄປເຖິງຄູ່ຮ່ວມມືຍຸດທະສາດ” ຖືກໄຂຂຶ້ນຢ່າງເປັນທາງການ ຢູ່ນະຄອນຫລວງ ບາງກອກ ຂອງ ໄທ. ກ່ອນໜ້ານັ້ນ, ກອງປະຊຸມເຈົ້າໜ້າທີ່ຂັ້ນສູງ ອາຊຽນ - ອີຢູ (SOM) ໄດ້ປະຊຸມໃນວັນທີ 12/10 ຢູ່ ບາງກອກ ເພື່ອກະກຽມໃຫ້ AEMM. ທ່ານ ດອນ ປະນັດວິໄນ ລັດຖະມົນຕີການຕ່າງປະເທດ ໄທ ແລະ ທ່ານນາງ Federica Mogherini ຂ້າຫລວງໃຫຍ່ຮັບຜິດຊອບບັນດາບັນຫາພົວພັນຕ່າງປະເທດ ແລະ ນະໂຍບາຍປ້ອງກັນຄວາມສະຫງົບ, ທັງເປັນຮອງປະທານ ອີຢູ ໄດ້ເປັນປະທານຮ່ວມກອງປະຊຸມສຳຄັນນີ້. ກອງປະຊຸມມີການເຂົ້າຮ່ວມຂອງ 40 ຄະນະຜູ້ແທນ ທີ່ມາຈາກບັນດາປະເທດສະມາຊິກ ອາຊຽນ ແລະ ອີຢູ. ຄະນະຜູ້ແທນ ຫວຽດນາມ ໂດຍທ່ານ ຫງວຽນກວກຢຸງ ຮອງລັດຖະມົນຕີການຕ່າງປະເທດ ນຳໜ້າເຂົ້າຮ່ວມກອງປະຊຸມ.
ດ້ວຍຈຸດໝາຍປັບປຸງການພົວພັນຮ່ວມມື ອາຊຽນ - ອີຢູ ໃນທຸກດ້ານ, AEMM 21 ເປີດຊ່ອງທາງຍົກການພົວພັນ 2 ຝ່າຍຂຶ້ນສູ່ລະດັບຍຸດທະສາດ ແລະ ວາງອອກທິດທາງພັດທະນາໃນອະນາຄົດ. ບັນດາຜູ້ແທນຈະພ້ອມກັນປຶກສາຫາລືບັນດາບັນຫາສຳຄັນໃນພາກພື້ນ ແລະ ສາກົນ ແລະ ຊອກຫາວິທີຊຸກຍູ້ການພົວພັນຮ່ວມມື ອາຊຽນ - ອີຢູ ໃຫ້ກາຍເປັນການພົວພັນຄູ່ຮ່ວມມືຍຸດທະສາດ, ກະກຽມໃຫ້ພິທີສະເຫຼີມສະຫຼອງ 40 ປີແຫ່ງວັນສ້າງຕັ້ງການພົວພັນລະຫວ່າງ 2 ຝ່າຍໃນປີ 2017.
(ແຫຼ່ງຄັດຈາກ VOV)